Vec‑C‑331/15 P
Francúzska republika
proti
Carlovi Schlyterovi
„Odvolanie – Právo verejnosti na prístup k dokumentom Európskej únie – Nariadenie (ES) č. 1049/2001 – Článok 4 ods. 2 tretia zarážka – Výnimky z práva na prístup k dokumentom – Ochrana cieľov vyšetrovania – Smernica 98/34/ES – Články 8 a 9 – Podrobné stanovisko Európskej komisie k návrhu technickej normy – Zamietnutie prístupu“
Abstrakt – Rozsudok Súdneho dvora (štvrtá komora) zo 7. septembra 2017
1.        Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Ochrana účelu inšpekcií, vyšetrovania a kontroly – Rozsah – Uplatnenie na podrobné stanoviská vydané Komisiou v rámci postupu stanoveného smernicou 98/34 – Zahrnutie
(Článok 288 štvrtý odsek ZFEÚ; nariadenie Európskeho parlamentu a Rady č. 1049/2001, článok 4 ods. 2 tretia zarážka; smernica Európskeho parlamentu a Rady 98/34, zmenená smernicou 98/48, článok 9 ods. 2)
2.        Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Povinnosť odôvodnenia – Rozsah
(Nariadenie Európskeho parlamentu a Rady č. 1049/2001, článok 4 ods. 2 a 3)
3.        Aproximácia právnych predpisov – Postup pri informovaní v oblasti technických noriem a predpisov a pravidiel vzťahujúcich sa na služby poskytované informačnou spoločnosťou – Smernica 98/34 – Predmet
(Smernica Európskeho parlamentu a Rady 98/34, zmenená smernicou 98/48)
4.        Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Ochrana účelu inšpekcií, vyšetrovania a kontroly – Rozsah – Zamietnutie prístupu k podrobnému stanovisku vydanému Komisiou v rámci postupu stanoveného smernicou 98/34 – Odôvodnenie zamietnutia rizikom oslabenia spolupráce členských štátov – Neprípustnosť
(Nariadenie Európskeho parlamentu a Rady č. 1049/2001, článok 4 ods. 2 tretia zarážka; smernica Európskeho parlamentu a Rady 98/34, zmenená smernicou 98/48, článok 9 ods. 2)
1.      Pojem vyšetrovanie uvedený v článku 4 ods. 2 tretej zarážke nariadenia č. 1049/2001 o prístupe verejnosti k dokumentom Európskeho parlamentu, Rady a Komisie je autonómny pojem práva Únie, ktorý treba vykladať predovšetkým s ohľadom na jeho bežný význam, ako aj na jeho kontext. V tejto súvislosti predstavuje vyšetrovanie v zmysle uvedeného ustanovenia každú štruktúrovanú a formalizovanú činnosť Komisie, ktorej cieľom je zhromažďovanie a analýza informácií na účely prijatia jej stanoviska pri výkone jej funkcií stanovených v Zmluve EÚ a FEÚ. Táto činnosť sa nemusí nutne týkať odhaľovania alebo stíhania porušenia alebo nezrovnalosti. Pojem vyšetrovanie sa môže vzťahovať tiež na činnosť Komisie, ktorej cieľom je zisťovanie skutočností na účely vyhodnotenia určitej situácie.
Taktiež, aby bolo možné kvalifikovať určitý postup ako vyšetrovanie, nie je nevyhnutné, aby stanovisko prijaté Komisiou na účely plnenia jej funkcií malo formu rozhodnutia v zmysle článku 288 štvrtého odseku ZFEÚ. Takéto stanovisko môže byť prijaté najmä vo forme správy alebo odporúčania. V tejto súvislosti otázka, či Komisia sama žiada informácie od členských štátov, alebo ich dostáva na základe právnej úpravy, nie je relevantná na určenie, či postup treba kvalifikovať ako vyšetrovanie.
Na podrobné stanovisko vydané Komisiou v súlade s článkom 9 ods. 2 smernice 98/34, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti, ktoré predstavuje oficiálne opatrenie, ktoré uvádza právne stanovisko tejto inštitúcie týkajúce sa zlučiteľnosti návrhu technického predpisu oznámeného dotknutým členským štátom najmä s voľným pohybom tovarov a slobodu poskytovateľov služieb usadiť sa, sa teda vzťahuje pojem vyšetrovanie uvedený v článku 4 ods. 2 tretej zarážke nariadenia č. 1049/2001.
(pozri body 45 – 48, 51 – 53)
2.      Pozri text rozhodnutia.
(pozri bod 61)
3.      Pozri text rozhodnutia.
(pozri bod 69)
4.      Požiadavka transparentnosti, o ktorú sa opiera smernica 98/34, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti, však nevylučuje, aby Komisia mohla v závislosti od okolností veci uplatniť článok 4 ods. 2 tretiu zarážku nariadenia č. 1049/2001 o prístupe verejnosti k dokumentom Európskeho parlamentu, Rady a Komisie na účely odmietnutia prístupu k podrobnému stanovisku, ktoré Komisia alebo členský štát vydali podľa článku 9 ods. 2 tejto smernice, ak preukáže, že sprístupnenie predmetného podrobného stanoviska konkrétne a skutočne ohrozuje cieľ predchádzať prijatiu technickej normy, ktorá je v rozpore s právom Únie. V tejto súvislosti žiadne ustanovenie smernice 98/34 nestanovuje, že podrobné stanoviska vydané Komisiou sú dôverné. Za týchto podmienok treba dospieť k záveru, že požiadavka transparentnosti, o ktorú sa opiera táto smernica, sa v zásade uplatňuje na tieto podrobné stanoviská.
V dôsledku toho treba rozhodnutie Komisie, ktorým bol zamietnutý prístup k podrobnému stanovisku vydanému Komisiou, podľa ktorého riziko oslabenia spolupráce členských štátov predstavuje z hľadiska článku 4 ods. 2 tretej zarážky nariadenia č. 1049/2001 dostatočné odôvodnenie na zamietnutie žiadosti o sprístupnenie predmetného podrobného stanoviska.
(pozri body 78, 81 – 83)